Cecil die leeu: Aanklagte teen jagter laat vaar | Maroela Media
Cecil die leeu: Aanklagte teen jagter laat vaar
Cecil die leeu. Foto: Zimparks, Facebook
Die aanklagte teen die Zimbabwiese jagter wat saam met 'n Amerikaanse tandarts verlede jaar 'n jagtog gedoen het waartydens die bekende leeu Cecil doodgeskiet is, is laat vaar.
Die tandarts, Walmer Palmer, het Cecil in Julie 2015 in die nag met 'n pyl en boog naby die Hwange nasionale park gekwes en die volgende oggend teruggegaan om hom dood te skiet. Theo Bronkhorst was die professionele jagter wat Palmer se jagtog na Zimbabwe gereël en hom vergesel het.
Cecil se dood het wyd opslae gemaak en baie kritiek teen die grootwildjagbedryf in Afrika uitgelok. Palmer het R80 000 vir die skiet van Cecil betaal.
Cecil het ten tyde van sy dood 'n elektriese halsband aangehad as deel van 'n projek van die Oxford Universiteit wat leeus in die Hwange-park monitor. Nadat die nuus van Cecil se dood aan die lig gekom, en Palmer as die skieter geïdentifiseer is, het wildbewaringsaktiviste hom voortdurend by sy huis en spreekkamer in Minnesota geteister.
Bronkhorst is van onwettige jag in Zimbabwe aangekla, maar geen aanklagte is teen Palmer aanhangig gemaak nie. Perpetua Dube, Bronkhorst se regsverteenwoordiger, het bevestig dat die aanklagte teruggetrek is.
Bronkhorst het egter gesê hoewel die aanklagte laat vaar is, is hy "gebreek" deur die voorval en sal nooit weer jag nie. Bronkhorst was in 2000 een van die eerste wit boere wie se plase deur pres. Robert Mugabe se grondhervormingsprogram oorgeneem is.
Zimbabwe verdien meer as 80% van sy inkomste vir die bewaring van wild deur jag. Die Hwange nasionale park het tans 'n groot hoeveelheid leeus nadat die span van die Oxford Universiteit die park in kennis gestel het dat daar te min leeus in die park is en leeujagte vir 'n paar jaar in die gebied opgeskort is. Die getalle het egter sedertdien heeltemal herstel.
Lees alle vorige berigte oor Cecil die leeu op Maroela Media.
Tsoenami-waarskuwing ná aardbewing in Nieu-Seeland
Die wêreld in foto's – 11 November 2016
Maak weer oop vir jag, dit is die beste manier om te bewaar !!
Vele boere wie se plase deur Mugabe gesteel is, het hul geld belê in veteraan voertuie en daarmee oor die beitbrug gery en in Suid Afrika kom werk. Vir Bronkhorst moes Cecil opdok vir die geld wat Mugabe van hom gesteel het.
Kan ons hierdie man enigsins glo dat hy nooit weer sal jag nie? Cecil se dood het een goeie ding tot gevolg gehad en dit is dat mense baie meer bewus geraak het van die baie onetiese praktyke in die jagbedryf en hoe hulle die wildlewe uitwis deur hulle sogenaamde "sustainable utilisaton". Min mense is bewus daarvan dat ongeveer 20,000 olifante per jaar gebore word maar agv "poaching" en jag word 35, 000 per jaar uitgewis. Maak maar self die somme.
Ons sien gereeld mense in inkopiesentrums "Malls" soos ons dit noem wat geld insamel vir bewaring "conservation" soos hulle daarop roem. Hoe sal ons ooit weet wat met daardie geld gedoen word? Ek kon nog gladnie enige iets opspoor wat vir my se die mense wat die projekte ondersteun se geld het regtig gegaan vir dit wat hulle bedoel het om te ondersteun.
Ek's bly die aanklagte is laat vaar, die man het al genoeg teespoed gehad. Die emosionele stuiptrekkings van 'n klomp eerste-wereld hippies moenie die regsproses beinvloed nie. As hy skuldig was dan moet hy sy straf dra maar werk met die feite, nie sentiment nie.